VENDIM
Nr. 710, datë 24.11.2021

PËR DISA NDRYSHIME DHE SHTESA NË VENDIMIN NR. 285, DATË 19.5.2021, TË KËSHILLIT TË MINISTRAVE, “PËR MIRATIMIN E RREGULLAVE TË PROKURIMIT PUBLIK”[footnoteRef:2] [2:  Ky vendim është përafruar pjesërisht me:
- Direktivën 2014/24/BE të Parlamentit Evropian dhe të Këshillit, datë 26 shkurt 2014, “Mbi prokurimin publik dhe që shfuqizon direktivën 2014/18/KE”, të ndryshuar”, me numër CELEX 32014L0024, Fletorja Zyrtare e Bashkimit Evropian, seria L, nr. 94, datë 28.3.2014, faqe 65–242;
- Direktivën 2014/25/BE të Parlamentit Evropian dhe të Këshillit, datë 26 shkurt 2014, “Për prokurimin nga entitete që operojnë në sektorët e ujit, energjisë, transportit dhe shërbimeve postare dhe që shfuqizon direktivën 2004/17/KE”, të ndryshuar”, me numër CELEX 32014L0025, Fletorja Zyrtare e Bashkimit Evropian, seria L, numër 94, datë 28.3.2014, faqe 243–374.
] 


Në mbështetje të nenit 100 të Kushtetutës dhe të neneve 7, pika 2, 13, pika 1, shkronja “a”, 14, pika 3, 17, pikat 1 dhe 2, 21, pika 4, 23, shkronjat “c” dhe “gj”, 33, pika 2, 34, pika 2, 35, pika 3, 41, pika 2, 42, pikat 1 dhe 3, shkronja “a”, 43, pikat 1 dhe 4, shkronja “a”, 44, pika 1, 50, pikat 2 dhe 7, 54, pika 1, 56, pika 4, 57, pikat 1 dhe 2, shkronja “c”, 58, pika 2, 71, pikat 1 dhe 2, shkronja “c”, 72, pika 1, 74, pika 1, 78, pika 3, 82, pikat 1 dhe 5, 111, pika 1, 116, pika 4, 124, pika 6, 131, pika 2, e 132, pika 2, të ligjit nr. 162/2020, “Për prokurimin publik”, me propozimin e Kryeministrit, Këshilli i Ministrave
VENDOSI:

Në tekstin bashkëlidhur vendimit nr. 285, datë 19.5.2021, të Këshillit të Ministrave, bëhen këto ndryshime dhe shtesa: 
1. Në nenin 26, “Formulari përmbledhës i vetëdeklarimit”, bëhen këto ndryshime:
a) Në shkronjën “dh”, të pikës 2, fjalët “... për pagimin e tatimeve ...” zëvendësohen me “... për pagimin e taksave dhe tatimeve ...”.
b) Në paragrafin e parë, të pikës 6, fjalia e parë ndryshohet, si më poshtë vijon:
“Përpara publikimit të njoftimit të fituesit dhe nisjes së afateve të ankimit, autoriteti/enti kontraktor i kërkon ofertuesit të kualifikuar, i pari dorëzimin e dokumenteve provuese të parashikuara në shkronjat “a”, “b”, “d”, “dh”, “e”, “h” “i”, “j”, të pikës 2, të këtij neni, si dhe dokumentet e tjera shoqëruese të ofertës, të dorëzuara në rrugë elektronike.”.
2. Në pikën 3, të nenit 30, “Sigurimi i ofertës”, në fund të fjalisë së parë shtohen fjalët “... të kontratës ose lotit ...”.
3. Në nenin 38, “Njoftimi i anulimit”, pikat 1 e 3, ndryshohen, si më poshtë vijon: 
“1. Autoriteti/enti kontraktor u komunikon të gjithë kandidatëve ose ofertuesve vendimin dhe arsyet për të mos e vazhduar procedurën e prokurimit menjëherë, por jo më vonë se 3 (tri) ditë nga marrja e vendimit. 
[bookmark: _GoBack]...
3. Autoriteti/enti kontraktor vijon me publikimin e vendimit përfundimtar për anulimin e procedurës së prokurimit jo më vonë se 5 (pesë) ditë nga data e skadimit të afatit të fundit për paraqitjen e ankesave ose dhënien e vendimit përfundimtar për ankimin, duke e publikuar njoftimin në të njëjtën mënyrë siç publikon njoftimin e kontratës.”. 
4. Në nenin 43, “Kërkesat për kapacitetet ekonomiko-financiare”, bëhen këto ndryshime:
a) Në pikën 1 hiqen fjalët “... dhe, sipas rastit, të xhiros që mbulon kontrata,”.
b) Kudo në përmbajtje të pikës 2, fjalët “... vlerës së parashikuar të kontratës ...” zëvendësohen me “... vlerës së përllogaritur të kontratës ose lotit ...”.
c) Në pikën 4 fjalia e dytë ndryshohet, si më poshtë vijon: 
“Nëse kërkohen një ose dy bilance, kërkesa konsiderohet e përmbushur nëse në bilancin/et e kërkuara nuk ka raport negativ ndërmjet aktivit dhe pasivit.”.
5. Në nenin 45, “Kriteret për shpalljen e ofertës fituese”, pas pikës 2 shtohet pika 2.1, me këtë përmbajtje: 
“2.1 Për furnizimin me karburant, gazoil, benzol dhe karburant për ngrohje, në rastet kur oferta ekonomikisht më e favorshme bazohet në çmimin më të ulët, ky i fundit përllogaritet, bazuar në:
a) çmimin e bursës, livruar sipas kushtit CIF-Shqipëri, i cili dërgohet për publikim çdo javë nga Drejtoria e Përgjithshme e Doganave në Buletinin e Njoftime Publike;
b) elementet fiskale;
c) normën e fitimit të shprehur në vlerë absolute, e cila duhet të jetë e pandryshuar gjatë gjithë kohës së zbatimit të kontratës.”. 
6. Në nenin 48, “Procedura e kufizuar”, pika 2, shfuqizohet.
7. Në nenin 54, “Shërbim konsulence”, bëhen këto ndryshime:
a) Pika 7 ndryshohet, si më poshtë vijon: 
“7. Pas mbylljes së fazës së kualifikimit dhe në përfundim të afateve të ankimit, autoriteti/enti kontraktor fton kandidatët e përzgjedhur për paraqitjen e propozimeve.”. 
b) Shkronja “e”, e pikës 11, ndryshohet, si më poshtë vijon:
“e) Në vijim, autoriteti/enti kontraktor identifikon ofertën më të mirë dhe shpall ofertuesin fitues. Në përfundim të afateve të ankimit, autoriteti/enti kontraktor fton ofertuesin fitues për të nënshkruar kontratën.”.
8. Në nenin 55, “Procedurë e hapur e thjeshtuar”, në shkronjën “a”, të paragrafit të tretë, të pikës 4, fjalët “... vlerës së përllogaritur të kontratës ...” dhe “... vlera limit e kontratës ...” zëvendësohen, përkatësisht, me “... vlerës së përllogaritur të kontratës ose lotit ...” dhe “... vlera limit e kontratës ose lotit ...”.
9. Në nenin 62, “Rregulla për prokurimin e marrëveshjes kuadër”, në pikën 5, pas paragrafit të parë shtohet paragrafi, me këtë përmbajtje:
“Kur, autoriteti/enti kontraktor vendos vlerësimin e ofertave mbi bazën e “çmim për njësi”, përveç vlerës së pritshme të kontratave përllogarit edhe shumatoren e çmimeve për njësi për çdo artikull apo shërbim, e cila publikohet bashkë me vlerën e pritshme të kontratave në njoftimin e kontratës. Në këtë rast, ofertimi nga operatorët ekonomikë do të bëhet me shumatoren e çmimeve për njësi. Për efekt krahasimi, vlerësimi i ofertave të paraqitura do të bëhet mbi bazën e shumatores së çmimeve për njësi, të përllogaritur për çdo artikull apo shërbim nga autoriteti/enti kontraktor.”.
10. Në nenin 67, “Prokurimi i përqendruar dhe delegimi i prokurimit”, në pikën 2, shtohet pika 2.1, me këtë përmbajtje:
“2.1 Me kërkesë të një autoriteti ose enti kontraktor ose me nismën e vet, Këshilli i Ministrave, sipas pikës 2, të nenit 53, të LPP-së, mund të ngarkojë për procedura të veçanta prokurimi një autoritet ose ent tjetër kontraktor si organ qendror blerës.”.
11. Në fund të pikës 9, të nenit 68, “Sistemi dinamik i blerjes”, shtohen fjalët “..., për të cilin nuk zbatohen parashikimet e nenit 116, të LPP-së, për ankimin administrativ.”. 
12. Në nenin 107, “Zbatimi dhe mbikëqyrja e kontratës”, pas pikës 8 shtohen pikat 9 dhe 10, me këtë përmbajtje:
 “9. Gjatë kohës së zbatimit të kontratës për furnizimin me karburant, gazoil, benzol dhe karburant për ngrohje, vlera absolute e normës së fitimit nuk do të ndryshojë gjatë ekzekutimit të kontratës, në rast të luhatjes së çmimeve. Nëse çmimi gjatë kohës së zbatimit të kontratës për furnizimin me karburant, gazoil, benzol dhe karburant për ngrohje ndryshon në raport me çmimin e kontratës, atëherë autoritetet/entet kontraktore duhet të bëjnë likuidimin e mallit sipas faturave periodike të shitjes, mbështetur në çmimin e bursës të publikuar në Buletinin e Njoftimeve Publike, i dërguar nga Drejtoria e Përgjithshme e Doganave, livruar sipas kushtit CIF-Shqipëri në këtë moment.
10. Autoriteti kontraktor, para pagimit të faturës së mallit duhet të kontrollojë përqindjen e pranuar të rritjes apo të uljes të çmimit të bursës, të publikuar në Buletinin e Njoftimeve Publike, dërguar nga Drejtoria e Përgjithshme e Doganave livruar, sipas kushtit CIF-Shqipëri, në momentin e shitjes së mallit, objekt kontrate, autoriteteve kontraktore, si dhe cilësinë e mallit të livruar, nëse është e njëjtë me atë për të cilën është shpallur fitues kontraktori.”.
Ky vendim hyn në fuqi pas botimit në Fletoren Zyrtare.

